અભિનેતા રણદીપ હુડાએ ગત સપ્તાહાંતે ઉત્તરાખંડમાં દુર્ગમ વિસ્તારમાં આવેલા ચોપરા ગામની મુલાકાત લીધી હતી. તેણે અહીં વીજળી જેવી મૂળભૂત જરૂરિયાત વિના જ રહેતા ગ્રામવાસીઓ વચ્ચે ત્રણ-ચાર દિવસ ગાળી તેમના જીવનમાં ઉજાસ પાથરવાનો સ્તુત્ય પ્રયાસ કર્યો હતો. રણદીપે જણાવ્યું હતું કે આ ગામમાં બ્રિટિશરોએ પણ વસવાટ કર્યો હતો અને હવે અહીંના લોકો પાસે વોટર્સ કાર્ડ તેમ જ આધાર કાર્ડ સુધ્ધાં છે, પરંતુ ગામમાં હજી સુધી વીજળીનું આગમન થયું નથી એ એક દુ:ખદ-ખેદજનક બાબત છે. રણદીપની આ મુલાકાતથી ત્યાંના ગ્રામજનોમાં ખુશીની લાગણી છલકાઈ હતી.